GR. 51

Proiect scurt :

SPAȚIU ACOPERIT

„Tehnologia este înrădăcinată în trecut. Ea domină prezentul și conduce spre viitor. Este cu adevărat o mișcare istorică – una dintre mișcările grandioase care configurează și reprezintă epoca lor”. Mies van der Rohe, 1950.

Dezvoltarea spectaculoasă a modalităților de concepere și calcul a structurilor performante ridică semne de întrebare privind prioritățile dialogului dintre arhitectură și structură. Noua lume ambientală cu multiple valențe stilistice propune analiza dialogului, tradiție, identitate și tehnologie performantă, ceeace ridică în perspectivă probleme conceptuale de substanță.

„ Tema proiectului scurt va aborda studierea unor proiecte care nu necesită climatizarea unor spații interioare și, prin urmare, se va limita la studiul principiilor statice, a materialelor de construcție utilizate, a modului de punere în operă a acestora. Se vor propune structuri permanente sau temporare de medii și mari dimensiuni. În aceste proiecte structura devine nemijlocit arhitectură” - temă cadru.

Tema cadru oferă un indiciu, furnizează un pretext, fiecare student își construiește propria temă, asistat de îndrumător.

În cadrul temei propuse și a activității de atelier, alegerea conștientă, problematizată și argumentată – a locului, a materialului, a folosinței – este un instrument important de construire a unui demers adecvat fiecăreia dintre problemele diferite care îi sunt puse în față studentului arhitect.

Propunerea amplasamentului și selectarea funcțiunilor pentru **un spațiu** **acoperit** de cca. 200mp, constituie opțiunea studentului.Proiectul aprofundează în principal calitățile spațiale și de expresie ale structurii propuse.

Studenții vor opta pentru funcțiuni simple : obiecte ambientale, obiecte simbol, poduri, structuri mobile demontabile, spații de artă experimentală, expoziții, spații polivalente, multifuncționale etc.

REDACTARE

Se vor redacta pe hârtie format A2, într-o manieră la alegere, toate piesele considerate ca necesare pentru înțelegerea soluției propuse :

concept structural,

scheme de plan și secțiuni, perspective

Toate piesele desenate vor fi predate și în format electronic.

**Macheta , piesa principală.**

În funcție de intervenția aleasă, scara proiectului și conținutul de prezentare al acestuia se vor stabili de comun acord cu îndrumătorul de atelier.

Întocmit temă,

Arhitect Cristian Drughean