**GRUPA 52\_Atelier Prof. Dan ȘERBAN**

**Șef de Lucrări Dr. Arh. Mihaela ZAMFIR**

**Șef de Lucrări Dr. Arh. Ana-Maria DOBRE**

**Arh. Invitat: Simina DRON**

**TEME PROIECTARE\_2019-2020**

***Semestrul 1│ Tema cadru: Structuri și tehnologii speciale***

**ANVELOPANTĂ PEISAGERĂ AMOVIBILĂ / CU CARACTER TEMPORAR** **PENTRU UN TEATRU DE VARĂ**

Tema generală a acestui semestru urmărește investigarea modalităților prin care structurile speciale și, mai ales, tehnologiile de ultimă generație în proiectarea și realizarea structurilor influențează și interacționează cu gândirea spațiului arhitectural. Exercițiul precede un proiect mai complex, de structuri înalte, multi-performante, și urmărește familiarizarea studenților cu vocabularul de elemente constitutive specifice acestora. Cu alte cuvinte, este ”un abecedar” sau o conjugare a unor piese-componente de bază (anvelopantă structurală, modul spațial, tridimensionalitate, cabluri (pre-) tensionate, noduri și îmbinări etc). În acest context, proiectul își propune găsirea unor soluții de *activare* a unui spațiu-tip: *Teatrul de vară*, disponibil în mai multe ipostaze (Parcul Herăstrău – Aleea Trandafirilor, Parcul Bazilescu sau Parcul Carol – Arenele Romane), imaginându-se eventuale sisteme de reabilitare pentru acestea. Structurile hibride astfel gândite vor fi capabile să remodeleze, printr-un discurs arhitectural, nu doar topografia existentă a parcului, dar și relația acestuia cu vizitatorii prin generarea reacției de apropriere a unor spații. Funcțiunile obiectului de arhitectură propriu-zis pot completa sau transforma caracterul zonei în care se intervine.

**#StructuralEnvelope #SpatialModel #Threedimensional #Cables #Knots #Joints**

**CENTRU DE AFACERI / *MIXED-USE***

Fascinația și atractivitatea unei metropole cum este Bucureștiul este semnificativ crescută de clădirile înalte de birouri și *mixed-use* care devin iconice pentru oraș. O clădire contemporană dedicată spațiului de tip *office*reprezintă o provocare pe diverse paliere: tehnologie, materialitate, funcționalitate, design. Acestea, alături de modalitatea prin care arhitectura dezvoltată pe verticală relaționează cu mediul natural și cu cel construit, determină o abordare sustenabilă axată pe comunitate și pe spațiul public. Pornind de la aceste repere, studenții sunt invitați să imagineze într-un sit cu poziție remarcabilă (Bulevardul Poligrafiei, Bulevardul Barbu Văcărescu, etc.) un centru de afaceri care să includă spații de tip *office*, spații pentru conferințe, apart-hotel, spații pentru o comunitate cosmopolită. Sunt încurajate obiectele sculpturale, macrostructurile, sisteme de tip diagrid, invențiile tehnologice care să performeze *skyline*-ul bucureștean și să sprijine dezvoltarea unor politici optime de *real estate.*

**#TallBuiding #Macrostructure #OfficeBuilding #ApartHotel #Sustainability #Functionality #Materiality #Diagrid #Technology**

***Semestrul 2│ Tema cadru: Provocări viitoare***

**VATRA LUMINOASĂ\_*AGE-FRIENDLY***

În contextul provocărilor viitoare ale societății actuale, **îmbătrânirea populației** este una dintre cerințele la care arhitectura trebuie să dea un răspuns începând de acum. Se estimează în Europa ca până în 2025 1 din 4 persoane să aibă peste 65 de ani iar până în 2050 1 din 3 persoane (OMS). Speranța de viață a crescut dar în același timp natalitatea este în scădere iar generația tânără activă este fluctuantă, caracterizată prin mobilitate rezidențială mai ales prin locul de muncă. România se raliază la această tendință ascendentă de creștere a speranței de viață, acest proces fiind secondat de o altă tendință a societății actuale, urbanizarea accelerată. Trăim mai mult dar este important să trăim sănătoși și independenți. Orașul trebuie să ia în considerare aceste schimbări atât la nivel de spațiu urban cât și la nivel de obiect de arhitectură. Se pune problema cum arhitectura poate stimula o îmbătrânire activă și sănătoasă, cum poate sprijini îmbătrânirea acasă și în comunitate contribuind la formarea de comunități sustenabile, cum poate stimula comunicare intergenerațională și de asemenea cum poate răspunde vârstnicilor care au nevoie de îngrijire asistată. În România nu există preocupări concrete în acest sens deși la nivel de cercetare se discută de aproape 10 ani.

Studenții grupei 52 sunt provocați în cadrul celui mai complex proiect de anul 5 să caute răspunsuri arhitecturale iar acest exercițiu va avea loc în cartierul rezidențial Vatra Luminoasă, pe amplasamentul fostei fabrici Zefirul, cu deschidere la Șos. Iancului. Posibilitățile sunt diverse și vor decurge din scenariul fiecărei echipe de studenți, de la ansambluri rezidențiale pentru seniori activi, locuințe multigeneraționale la centre rezidențiale cu facilități de asistență (ALF) și chiar centre de tip cămin (*Nursing Homes*). Pot fi gândite și ansambluri de tip *Continuing Care Retirement Communities* (CCRC) care asigură vârstnicilor confortul pentru diferite cerințe și abilități. Se vizează conturarea unor modele arhitecturale *age-friendly* pornind de la modele de succes precum cele din Germania, Austria, Olanda sau Spania adaptate însă României.

Solicitarea proiectului fiind interdisciplinară, studenții vor beneficia de invitați din domeniile conexe (medicină-geriatrie, psihiatrie; psihologie; asistență socială) care vor sprijini prin prezentări conturarea temelor de proiect. Se va organiza o expoziție cu cele mai bune proiecte care vor fi expuse în cadrul conferințelor de specialitate, precum Congresul Național de Geriatrie cu Participare Internațională (Institutul de Gerontologie și Geriatrie Ana Aslan) sau Conferința Națională Alzheimer.

**#ActiveAgeing #HealthyAgeing #SustainableCommunities #AgeFriendlyArchitecture #IntergenerationalArchitecture #SeniorsDwelling #Assistedlivingfacilities #ContinuingCareRetirementCommunities #NursignHomes #UserCenteredDesign #UniversalDesign #QualityOfLife**