

**FACULTATEA DE ARHITECTURĂ**

**Departamentul Sinteza Proiectării de Arhitectură**

**Anul universitar 2019 – 2020**

**Semestrul 9, An de studiu V**

**PROIECT DE SINTEZĂ**

**4 săptămâni / 3 credite**

DOMENIUL DE STUDIU: STRUCTURI SPECIALE

TEMĂ PROIECT SCURT

Atelier: Prof.dr.arh. Georgică Mitrache

Lect.dr.arh. Dragoș Mihai Dordea

Lect.dr.arh. Ana-Maria Machedon

CORT PENTRU EVENIMENTE

Dacă geneza arhitecturii oferă două direcții de evoluție principale – de la cort sau de la cavernă, majoritatea realizărilor, cel puțin în societatea europeană reprezintă fuziuni menite să ofere atât o mai mare mobilitate cavernei cât și o mai mare stabilitate cortului. Ziduri masive cu interioare precum niște caverne au fost întotdeauna acoperite de șarpante care par a fi mari corturi „împietrite” în lemn. În secolul XX, elanul eliberator al modernității încearcă să transcende realitatea dar, în cele mai bune cazuri o ascunde numai în imaginea abstractă a edificiilor geometrice, fie ele paralelipipede sau bloburi.

Obișnuința face ca în majoritatea cazurilor realizarea unei noi construcții să se facă după aceleași rațiuni și forme abstracte deja consacrate ale arhitecturii sau mai curând a construcției moderne. Dar dacă am porni să construim arhitectură întorcându-ne către observarea realității pornind de la materialele pe care le punem în operă prin diverse metode structurale care pot crea tot atât de diverse spații?

In cadrul studiului **structurilor speciale**, se propune realizarea unui cort de evenimente (nunți, botezuri, cumetrii) de dimensiuni ample – 450-600mp. Deși menite să găzduiască funcțiuni temporare și chiar concepute pentru o viață relativ scurtă, saloanele pentru nunți nu repetă decât forma cutiei (halei) industriale în zilele noastre. Astfel de clădiri sunt supuse unor condiții de permanență și temporaritate atât de specifice arhitecturii textile.

Vom studia structură, spațiu, materialitate, textură, textil, țesătură, pânză, cort, cavernă, prin lucru pe machetă, încercare și eroare, referințele începând la originile arhitecturii și încheindu-se cu ultima postare văzută pe Instagram.