**50 – atelier prof. dr. arh. Zeno Bogdănescu**

Echipa atelier: prof. dr. arh. Zeno Bogdănescu, lect. dr. arh. Ionuț Anton, p.o. asist. dr. arh. Oana Trușcă

Semestrul 9 – Proiect scurt / STRUCTURI SPECIALE – Căutare formală structurală

Pornind de la exercițiile de căutare formală analogice ale lui Gaudi cu lanțuri atârnate sau cele ale lui Frei Otto cu pelicule de săpun, tema proiectului scurt propune o explorare a modului în care materia și materialul se auto-formează într-o expresie structurală.

Încă de la începutul studiului exercițiul se va canaliza pe realizarea unei machete a sistemului structural propus care va îngloba la scară redusă principiul structural studiat. Extragerea proceselor de formare și a principiilor structurale va fi la alegerea studenților, care vor trebui să dezvolte sisteme inovatoare, pornind de la înțelegerea unui principiu existent.

Exercițiul se va desfășura ca o dezvoltarea a unui sistem analog de căutare formală, studenții concentrându-se pe dezvoltarea unui sistem fizic care să reprezinte principiul structural la o scară redusă.

Semestrul 9 – Proiect lung / PERMEABIL – Sală de sport de 4000 locuri

Amplasamentul studiat se află în București, în apropierea zonei Promenada, pe malul lacului Floreasca și oferă oportunitatea studiului volumetric și funcțional al unui obiect care poate deveni reper arhitectural pentru zonă.

Negocierea dintre expresivitatea închiderii permeabile a unui spațiu acoperit și parțial sau complet închis pentru practicarea sportului competițional cu vizitatori, și necesitatea fluxurilor diferite de vizitatori / sportivi, va fi provocarea proiectului.

Exercițiul va presupune înțelegerea legăturilor dintre spații cu mărimi diferite și va implica dezvoltarea de machete de obiect dar și de detaliu care să arate complexitatea spațială a proiectelor.

Semestrul 10 – Proiect scurt si lung / FORMĂ URBANĂ – SmartCity Parcul Carol, București

Acest ultim proiect presupune o dezvoltare integrată de la nivel urbanistic până la nivel de obiect arhitectural având ca scopul definirea unei forme urbane care să reocupe un teritoriu din orașul București.

Amplasamentul studiat se află în imediata apropiere a Parcului Carol, mărginit de străzile Candiano Popescu, Mărășești, Șerban Vodă și Frigului și oferă oportunitatea unui studiu urbanistic realizat în echipe a cărui scop final este dezvoltarea unui masterplan pentru această zonă. În a doua partea a proiectului se vor detalia din punct de vedere arhitectural obiectele propuse în studiul urbanistic.

Forma urbană studiată va încerca să răspundă unei provocări a societății viitorului în care designul și proiectarea urbană au un impact pozitiv asupra modului în care o comunitate devine un ecosistem urban auto-suficient și legat prin tehnologie.