

**FACULTATEA DE ARHITECTURĂ**

**Departamentul Sinteza Proiectării de Arhitectură**

**Anul universitar 2019 – 2020**

**Semestrul 10, An de studiu V**

**PROIECT DE SINTEZĂ**

**14 săptămâni / 12 credite**

DOMENIUL DE STUDIU: PROVOCĂRI VIITOARE

TEMĂ PROIECT LUNG

Atelier: Prof.dr.arh. Georgică Mitrache



Lect.dr.arh. Dragoș Mihai Dordea

Lect.dr.arh. Ana-Maria Machedon

EXTREME CLIMATICE

**PREMISA**

*Deși este așezat într-o zonă de climă temperată, Bucureștiul este afectat de masele de aer continental, provenite din zonele învecinate. Curenții de aer estici dau variații excesive de temperatură, de până la 70°C, între verile călduroase și iernile geroase*.[[1]](#footnote-1) Conform datelor publicate de Institutul Național de Meteorologie, atât temperaturile medii anuale sunt în creștere, cât și diferențele, sau anomaliile între temperaturi minime înregistrate și cele maxime.

   
 Extrase din grafic animat arătând anomaliile climatice pe ani între 1900 și 2016.   
 Situația în 1980 și în 2016 / Grafice realizate de cercetătorul finlandez Antti Lipponen, 2017

Acești factori climatici vor produce fenomene meteo unde abaterile de la medie, atât pe perioade scurte cât și lungi vor fi din ce în ce mai mari, producând fenomene extreme (vânt, ploaie, căldură, frig, zăpadă, ceață, etc.) În oraș apar vara corturi de campanie, dușuri cu apă vaporizată; iarna trotuarele devin înguste cărări printre troiene. Viscolul sau canicula pot pustii orașul de oamenii care merg pe străzi. Cu toate acestea, proiectarea clădirilor ține cont puțin sau deloc de impactul pe care acestea îl au asupra orașului, atât în ceea ce privește raportul direct cu trotuarul sau alte spații adiacente cât și din punct de vedere al impactului pe care îl au la dimensiunea teritorială.

**SCOP**

O cercetare arhitecturală care se finalizează cu un proiect concret pornind de la o temă, în cazul de față, EXTREME CLIMATICE. Vom studia clădiri și spații publice în începutul de țesut periferic al Bucureștiului, aproape în întregime rezidențial cu excepția marilor suprafețe comerciale concentrate.

În contextul climatic extrem propus, „radicalitatea” soluției elaborate nu are un caracter în principal formal așa cum se întâmplă când se proiectează conform standardelor „la zi”. Se va urmări coerența cu tema și metoda individuală și de echipă aleasă pentru explorarea temei. Fără a porni de la scenarii apocaliptice, orașul și arhitectura trebuie să se adapteze unor schimbări evidente ale mediului înconjurător și să adăpostească activitățile umane în continuare.

Descoperirea diverselor documente și strategii privitoare la schimbările climatice în general realizate la nivelul organismelor naționale și internaționale și observarea legăturilor dintre prevederile acestora și arhitectură. Criticarea, completarea acestor observații-strategii din punct de vedere al mediului construit. Elaborarea propriei teme de proiectare în raport cu tema generală de semestru și cu observațiile făcute asupra documentelor strategice și a modului în care vedeți evoluția orașelor și clădirilor în baza cunoștințelor acumulate individual; construirea unui program funcțional care ține cont de principii de economie și dezvoltare durabilă.

Integrarea pe tot parcursul studiului a conceptelor și rezultatelor formale derivate din arta plastică contemporană – sculptură, pictură, instalații etc.; utilizarea și integrarea și dezvoltarea acestora în cadrul proiectului și a componentelor sale tehnologice.

**METODA**Proiectul se împarte în etape de cercetare individuală și în grup a temei propuse, precum și în etape de elaborare propriu zisă a proiectului, elaborate atât individual cât și în grup.

Se va lucra la scări extreme, programul desfășurându-se inițial pentru studierea unor micro arhitecturi în baza unor principii studiate, cât și, apoi, în realizarea unor proiecte care, prin programul, amplasamentul și arhitectura propusă, răspund temei de semestru.

Se va studia pornind de la detaliu, de la principii de alcătuire, până la o scară a impactului teritorial a spațiilor propuse. Studiul pe machetă, elaborarea datelor în tabele și grafice, studiul pe modele 3d realizate pe calculator, dar și comunicarea rezultatelor obținute sunt esențiale.

**OBIECTIVE și CRITERII DE EVALUARE**Obiectivele didactice și criteriile de evaluare corespund cu obiectivele generale ale temei cadru din acest semestru: [*https://www.uauim.ro/departamente/sp/teme5/*](https://www.uauim.ro/departamente/sp/teme5/)

Calendarul de activități, bibliografia și alte precizări vor fi prezentate la începerea proiectului.

1. http://www.pmb.ro/orasul/date\_geografice/clima/clima.php [↑](#footnote-ref-1)